Luister weer: 'Mymeringe van 'n ou man' deur Dolf van Niekerk | RSGplus
Luister weer: 'Mymeringe van 'n ou man' deur Dolf van Niekerk
Gepubliseer op 08/10/2017. 12/10/2017
RSG se tweede radiodramaseisoen het pas begin. Ons tweede radiodramaseisoen strek van Oktober tot Desember. Radioteater word tot einde Desember elke Donderdag om 20:00 op RSG (100 tot 104 FM) uitgesaai. Die radiodramas word Maandagoggend tussen 01:00 en 02:00 in Deurnag herhaal.
Donderdag 12 Oktober: Mymeringe van 'n ou man deur Dolf van Niekerk
Dolf van Niekerk (foto links en regs) se splinternuwe radiodrama, Mymeringe van 'n ou man word op 12 Oktober uitgesaai. Dit volg op verlede jaar se Reisiger na Kimberley, wat ook deur RSG uitgesaai is. Mymeringe… is 'n epiese werk wat oor dekades heen afspeel en die verskeie aspekte van 'n man se lewes en liefdes kyk.
Die 88-jarige Johan gesels met sy versorger, Dalene, en mymer: "Ek het altyd gedink die lewe is 'n wonder en die dood 'n misterie. Nou dink ek dis andersom. Die lewe is 'n misterie, die dood 'n wonder. En hier is ek nog…"
In hierdie drama leer ken ons Johan as kind, later student en nou as bejaarde man wat so tussendeur sy lewe en liefdes 'n sinvolle legkaart van al sy mymeringe probeer maak.
Die regisseur is Christelle Webb-Joubert. Sy skryf:
"As regisseur is mens maar so effe senuweeagtig as jy opdrag kry dat jou volgende drama die van Dolf van Niekerk is. Nie net is hy 'n veteraan skrywer nie, maar dis ook waar sy loopbaan as skrywer begin het – by die radio.
Ek het 'n afspraak met hom gemaak om te gesels oor die titel en van die karakters, en wat 'n fees was dit nie om die nederige, dierbare en talentvolle man te ontmoet.
Ek kon die volgende onderhoud opneem en sodoende hom nog beter leer ken. Die onderhoud word ook op Woensdag 11 Oktober in Skrywers en Boeke uitgesaai om 20h00.
(Skrywers en Boeke 11 Oktober: Corina van der Spoel gesels met die skrywer Fanie de Villiers, beter bekend as Kleinboer, oor sy nuwe roman HIERDIE HUIS. Christelle Webb-Joubert gesels met die skrywer Dolf van Niekerk oor sy skryfwerk. (Dolf se jongste radiodrama, MYMERINGE VAN 'N OU MAN, word op 12 Oktober in Radioteater uitgesaai.) Johan Myburg gesels oor die Nobelprys wat verlede week toegeken is, en 'n nuwe bundel uit die pen van wyle Leonard Cohen.
Laai Af (46 147KB)
Soos jy kan aflei uit die titel handel dit oor 'n ou man wat telkens terugdink aan sy lewe. Die hoofkarakter Johan word dus gehoor as ou man, 'n jonger man en ook as seuntjie. Daarvoor het ek drie akteurs nodig gehad.
Francois Stemmet word gehoor as die ou man en Eswe Bruwer as die jonger Johan. Eswe word ook dikwels gehoor in Ratels op RSG. My grootste uitdaging was egter om 'n seuntjie te kry aangesien ons geen jong seuns akteurs op ons boeke het nie. Ek het 'n oudisie gedoen en op die talent van Philipp du Plessis afgekom. Dis sy heel eerste keer wat hy vir die radio gespeel het en ek hoop dit sal ookander deure vir hom oopmaak.
Nog een van die Ratel akteurs is Arno Horn. Nes Eswe ook nog 'n leerder op skool, maar beslis 'n aanwins vir radioteater.
Rian Terblanche is ook 'n nuweling, en het sy vuurdoop met vleuende vaandels geslaag.
Dit was wonderlik om weer saam met Ilse Klink, Donovan Pietersen, Nina Marais, Anrich Herbst en Richard van der Westhuizen te werk. Almal akteurs saam met wie ek al voorheen gewerk het in onderskeie radiodramas en vervolgverhale vir RSG.
Cindy Swanepoel is nie onbekend aan ons luisteraars nie . . sy word weeksdae gehoor as Beverley in Hartebreker. Dit was egter ook die eerste keer wat ek saam met haar gewerk het.
Luister gerus na die uittreksel en onthou dan om 12 Oktober om 20h00 in te skakel vir Mymeringe van 'n ou man deur Dolf van Niekerk."
Laai Af (37 303KB)
Die ander dramas waarna jy kan uitsien, is:
Donderdag 19 Oktober: Die mooi meisies van Bitterfontein deur Perdita van Dijk du Bois (foto regs)
Daar is ook 'n nuwe werk deur Perdita van Dijk du Bois (skrywer van Agter toe deure, foto links)) getiteld Die mooi meisies van Bitterfontein. 'n Middeljarige vrou keer na jare terug na haar geboorteplaas en vind spoedig uit dat die geskiedenis nie net herhaal word nie, maar dat die man met wie sy getroud is, nie veel verskil van haar veragtelike stiefpa nie. Deur dieselfde skrywer van die roerende radiodrama, Agter toe deure.
Donderdag 26 Oktober: Lotsbestemming deur SD Fourie
SD Fourie (foto links) se Lotsbestemming is 'n geskiedkundige liefdesverhaal. Lotsbestemming is geskoei op die RMS Teuton wat op 30 Augustus 1881 rotsriwwe aan die Kaapse suidkus getref het. Hierdie fiksionele blik op 'n stukkie geskiedenis gaan die luisteraar diep roer.Hierdie liefdesverhaal is losweg gegrond op die stranding van die HMS Teuton op 30 Augustus 1881 op die rotsriwwe van Quoin Point aan die Kaapse suidkus. Altesame 226 passasiers en bemanningslede het omgekom en net 36 mense het die ramp oorleef. Fourie (bekend om die roman Die lanternswaaier wat op RSG voorgelees is) vertel hierdie storie uit die belewenis van die enigste vroulike oorlewende.
Donderdag 2 November: DOP deur Retief Scholtz
'n Radioverwerking van die veelbekroonde verhoogdrama oor Frank Venter, wat alleen in 'n kroeg sit om sy verjaardag te vier. Tim, die kroegman, is nuuskierig, maar ook 'n klankbord vir Frank wat sukkel om sy hart uit te praat. 'n Drama wat manne én vroue diep sal roer.
Donderdag 9 November: Vergelding deur Susan Gaigher (foto regs)
Vergelding is propvol aksie en spanning is. 'n Jong vrou herwin na 'n motorongeluk haar bewussyn in 'n vreemde, geslote vertrek. Sy is omring deur vier mense wat haar intens dophou. Dit raak mettertyd duidelik dat hulle almal op dieselfde raaiselagtige manier in die vertrek beland het. Hoekom is hulle daar en hoekom is die staaldeur gesluit? Vergelding is 'n moderne, sielkundige riller wat die luisteraar enduit gaan laat naels kou…
Donderdag 16 November: Sal aangekondig word
Donderdag 23 November: Die Judasbok deur Dalene Matthee (foto links) (Kortverhaal vir die radio verwerk deur Anton Treurnich)
Karel Philander is 'n prokureur in Johannesburg. Hy reis na die plaas Wolwedans om sy ma, Bet, te groet. Hy het besluit om met die Engelse meisie, Lilian Stewart, te trou en die land te verlaat. Die afskeid lei daartoe dat 'n rou wond oopgekrap word en die vredeliewende Bet gedwing word om haar geloof in 'God is Liefde' te beproef.
Donderdag 30 November: Spieëlbeeld deur Ronel Mostert (foto regs)
Andrea en haar tweelingsuster, Minke, sukkel na baie jare om vrede te maak. Wat is die ware geheim en rede vir die wrok wat tussen hulle lê en dreig om al groter te word? 'n Liefdesverhaal met 'n kinkel, terwyl die vrolike Vlooi sorg vir komiese genot.
Donderdag 7 Desember: Akwarius deur Marion Erskine (foto links)
Marion Erskine, wat onlangs opslae gemaak het met die roman Vlerke vir almal, het nog 'n radiodrama geskryf, wat deur Bettie Kemp opgevoer word. Akwarius (Donderdag 7 Desember) is 'n volbloed-riller wat die luisteraars end-uit sal laat kopkrap.
'n Brutale reeksmoordenaar wat sy vroulike slagoffers nadoods soos meerminne laat lyk, teister Johannesburg en omstreke. Die net om die gevreesde misdadiger trek al nouer, totdat een van die lede van die ondersoekspan 'n skokkende onthulling maak wanneer dit reeds te laat is… Erskine is bekend om radiodramas soos Siembamba en die onlangse roman, Vlerke vir almal.
Donderdag 14 Desember: My skuilplek die Kaapste strate deur Illona Edwards
Ilona Edwards (foto regs), 'n prokureur by Regshulp Suid-Afrika, se My skuilplek die Kaapse strate neem die luisteraar deur die gevaarlike wêreld van bendes in Kaapstad en hoe dit 'n jong seun se lewe byna verwoes.
'n Jong seun loop weg van sy ouma se huis omdat sy ouer broer hom boelie. Hy het net van sy ma, wat in die tronk is, se kosbaarste besittinkies in sy sak by hom. Dan kom bendelede op hom af, gryp sy ma se besittings en lyf hom teen sy sin by hulle bende in. Hy word gedwing om deel te neem aan allerlei bendebedrywighede, totdat die noodlot een nag tydens 'n diefstal toeslaan…
Donderdag 25 Desember (Kersdag): Die nag van die wyses deur Zenobia Kock
Zenobia Kock (foto regs) se bekroonde Kersdrama, Die nag van die wyses, volg op Kersdag. Hierdie pragtige, poëtiese verhaal handel oor 'n wanaangepaste oujongnooi wat die wêreld van 'n afstand beloer en boonop simptome van Asperger se sindroom toon. Maar dan gebeur iets wat haar buitengewoon laat optree en almal rondom haar verstom.
Donderdag 28 Desember: Sjarrap en eet jou kos! deur Ilné Fourie
Dramas wat reeds uitgesaai is
RSG se tweede Radioteater-seisoen vir 2017 begin PG du Plessis se Plaston: DNS-kind, wat in 1973 met die W.A. Hofmeyr-prys bekroon is.
Donderdag 5 Oktober: Plaston: DNS-kind deur PG du Plessis
Hierdie bekroonde drama handel oor wetenskaplike eksperimente waarin mense kunsmatig voortgebring en in die samelewing geïntegreer word.
Plaston (Grieks vir 'hy wat gemaak is') is 'n 19-jarige, beeldskone jong man wat kunsmatig deur wetenskaplikes geskep is. Hy kom op die afgeleë dorpie Aardendal aan waar hy in die gemeenskap geïntegreer word en terselfdertyd fyn dopgehou word.
Op Aardendal ontmoet Plaston vir die eerste keer ander mense, soos die dorpsidioot, die mooi jong meisie Kotie en die predikant Genopen.
Plaston is 'n wese in wie daar geen kwaad is nie, maar wat juis 'n diep begeerte het om mens te word, pyn en liefde te ervaar en probeer om bo sy programmatiese self uit te styg. 'n Professor en sy personeel hou elke beweging wat hy maak fyn dop en luister na elke woord wat hy sê. Hulle raak onthuts wanneer Plaston afwyk van sy programmatiese beheer en sy nuutgevonde vryheid besef en begin geniet.
Die spelers is Marcel van Heerden, Richard van der Westhuizen, Rina Nienaber, Lochner de Kock, Hennie Oosthuizen, Gert van Tonder, Kosie Eloff, Johannes Slabbert, Riana Wilkens, Emgee Pretorius (foto regs) en Johan van der Merwe.
Die regisseur is Robert Young. Young het 'n Artes as beste regisseur vir hierdie radio-produksie ontvang. Plaston: DNS-kind is in Oktober 1993 vir die eerste keer op radio uitgesaai.
Die uitsending van Plaston: DNS-kind word voorafgegaan deur 'n gesprek tussen Young en wyle prof. Louw Odendaal oor die temas in die drama, asook hoe die verhoogteks vir die radio verwerk is. Daar word ook gesels oor hoe dié drama verskil van PG se ander nou reeds klassieke dramas.